b'\n_START_ARTICLE_\nUral (reka)\n_START_SECTION_\nGeografija\n_START_PARAGRAPH_\nNjen izvir je ob vzno\xc5\xbeju gora Na\xc5\xbeimtau in Utja\xc5\xa1 na jugovzhodu Uralskega gorovja v ruski republiki Ba\xc5\xa1kortostan, na 637 m n. m. Sprva te\xc4\x8de proti jugu do mesta Orsk, kjer naredi obrat v desno in te\xc4\x8de v srednjem toku pribli\xc5\xbeno 850\xc2\xa0km naravnost zahodno do mesta Uralsk v Kazahstanu, od tam pa spet proti jugu do izliva, kjer oblikuje veliko prstasto delto._NEWLINE_Ima 29 pritokov, dalj\xc5\xa1ih od 100\xc2\xa0km, od katerih sta najve\xc4\x8dja Sakmara in Ilek.\n_START_SECTION_\nRaba\n_START_PARAGRAPH_\nVe\xc4\x8dina pore\xc4\x8dja je redko naseljena in neizkori\xc5\xa1\xc4\x8dena. Vzdol\xc5\xbe toka je sedem ve\xc4\x8djih akumulacijskih jezer iz \xc4\x8dasov Sovjetske zveze, ki so nastala z izgradnjo zajezitev za pridobivanje elektri\xc4\x8dne energije, regulacijo in varovanje pred poplavami ter namakanje. Hkrati so ob\xc4\x8dutno spremenila re\xc4\x8dni re\xc5\xbeim. Poleg tega je ve\xc4\x8dina delte spremenjena v obdelovalne povr\xc5\xa1ine. Zaradi odvzema vode v su\xc5\xa1nih letih Ural pred izlivom skoraj presahne._NEWLINE_V srednjem in spodnjem toku je reka plovna, a zaradi pogosto nizkega vodostaja raba za transport ni razvita. Glavni krak delte v ta namen umetno poglabljajo, saj Ural tam odlaga ve\xc4\x8dje koli\xc4\x8dine mulja.'